**Ministru kabineta noteikumu projekta “Grāmatvedības uzskaites kārtība budžeta iestādēs” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu “Grāmatvedības uzskaites kārtība budžeta iestādēs” projekts izstrādāts saskaņā ar:1. Likuma par budžetu un finanšu vadību 29.panta trešo daļu. Šobrīd izstrādātā likumprojekta “Grozījumi Likumā par budžetu un finanšu vadību” (turpmāk – Likumprojekts) (pieņemts Ministru kabinetā 2017.gada 26.septembra sēdē – protokols Nr.48 43.§; pieņemts Saeimā 1.lasījumā 2017.gada 26.oktobrī – Nr.1042/lP12) 9. pants paredz izteikt Likuma par budžetu un finanšu vadību 29.pantu jaunā redakcijā, ietverot tā trešajā daļā deleģējumu Ministru kabinetam noteikt grāmatvedības uzskaites kārtību;
2. jaunās politikas iniciatīvu “Finanšu uzskaites procesu standartizācija valsts un pašvaldību iestādēs nodrošināšana” (2015. – 2018. gads), lai nodrošinātu finanšu pārskatu atbilstību Starptautisko publiskā sektora grāmatvedības standartu (turpmāk – SPSGS) pamatnostādnēm;
3. Valsts kontroles revīzijas Nr. 5.1-2-23/2010 ietvaros izteikto ieteikumu, lai nodrošinātu, ka turējumā nodoto valsts un pašvaldību īpašumu uzskaite sniedz pilnīgu un patiesu informāciju, vai šie aktīvi atbilst pamatlīdzekļu vai ieguldījumu īpašumu definīcijai, pilnveidot normatīvos aktus, kas nosaka kārtību, kādā budžeta iestādes kārto grāmatvedības uzskaiti, atbilstoši SPSGS (Valsts kontroles 2011. gada 14. septembra revīzijas ziņojuma “Par Latvijas Republikas 2010. gada pārskatu par valsts budžeta izpildi un par pašvaldību budžetiem” 307. punkts);
4. Valsts kontroles revīzijas Nr. 5.1-2-23/2010 ietvaros izteikto ieteikumu izvērtēt pamatlīdzekļu un krājumu klasifikācijas kritērijus, lai nodrošinātu, ka ministriju un centrālo valsts iestāžu grāmatvedības uzskaitē aktīvi tiek uzskaitīti atbilstoši to ekonomiskajai būtībai un, mainoties grāmatvedības uzskaites politikai, tiek pārvērtēti atbilstoši izmaiņām (Valsts kontroles 2011. gada 14. septembra revīzijas ziņojuma “Par Latvijas Republikas 2010. gada pārskatu par valsts budžeta izpildi un par pašvaldību budžetiem” 323. punkts);
5. Valsts kontroles revīzijas Nr. 5.1-2-23-1/2010 ietvaros izteikto ieteikumu nodrošināt valsts budžeta ieņēmumu uzskaiti atbilstoši uzkrāšanas principam, kā to nosaka 23.SPSGS “Ieņēmumi no darījumiem bez apmaiņas (nodokļi un transferti)” (Valsts kontroles 2011. gada 14. septembra revīzijas ziņojuma “Par Latvijas Republikas 2010. gada pārskata par valsts budžeta izpildi un par pašvaldību budžetiem valsts budžeta ieņēmumu daļu” 50. punkts) un Finanšu ministrijas darba plānā ietverto uzdevumu “Īstenot uzkrājuma principa VID administrēto valsts budžeta ieņēmumu uzskaitē ieviešanu un VID administrēto valsts budžeta ieņēmumu kontu skaita samazināšanu”;
6. Valsts kontroles revīzijas Nr. 5.1-2-32/2011 ietvaros izteikto ieteikumu, lai nodrošinātu, ka ieņēmumi gada pārskatos tiktu atzīti atbilstošā periodā, izvērtēt un pilnveidot ieņēmumu uzskaites kārtību, nosakot, ka veicama aplēse, kādā izpildes pakāpē pārskata datumā ir darījums (Valsts kontroles 2012. gada 14. septembra revīzijas ziņojuma “Par Latvijas Republikas 2011. gada pārskatu par valsts budžeta izpildi un par pašvaldību budžetiem” 166. punkts);
7. Valsts kontroles revīzijas Nr. 5.1-2-33/2012 revīzijas ietvaros izteikto ieteikumu, lai nodrošinātu, ka Latvijas Republikas gada pārskatā par valsts budžeta izpildi un par pašvaldību budžetiem (turpmāk – Saimnieciskā gada pārskatā) izdevumi un ieņēmumi būtu uzrādīti atbilstošā apjomā, pilnveidot normatīvo aktu, nosakot kārtību par trešās personas vārdā iekasēto summu uzrādīšanu grāmatvedības uzskaitē (Valsts kontroles 2013. gada 13. septembra revīzijas ziņojuma “Par Latvijas Republikas 2012. gada pārskatu par valsts budžeta izpildi un par pašvaldību budžetiem” 342. punkts);
8. Valsts kontroles revīzijas Nr. 5.1-2-33-1/2012 ietvaros izteikto ieteikumu, lai nodrošinātu vienotu pieeju pamatlīdzekļu uzskaitē, izvērtēt situāciju un izdarīt nepieciešamos grozījumus normatīvajos aktos, nosakot skaidri saprotamus kritērijus saimniecības pamatlīdzekļu, pārējo iepriekš neklasificēto pamatlīdzekļu un tehnoloģisko iekārtu atzīšanai un uzrādīšanai grāmatvedības kontos (Valsts kontroles 2013. gada 13. septembra revīzijas ziņojuma “Par Latvijas Republikas 2012. gada pārskata par valsts budžeta izpildi un par pašvaldību budžetiem pašvaldību gada pārskatu daļu” 83. punkts);
9. Valsts kontroles revīzijas Nr. 2.4-1-39/2014 ietvaros izteikto ieteikumu, lai pārskata lietotājiem sniegtu pilnīgu informāciju par paredzamajiem nākotnes notikumiem, būtiskiem riskiem un neskaidriem apstākļiem, nodrošināt, ka Saimnieciskā gada pārskatā tiek atklāta informācija par valstij aktuālajiem tiesas procesiem (Valsts kontroles 2015. gada 15. septembra revīzijas ziņojuma “Par Latvijas Republikas 2014.gada pārskatu. Par valsts budžeta izpildi un par pašvaldību budžetiem” 88. punkts);
10. Valsts kontroles revīzijas Nr. 2.4.1-34-1/2015 ietvaros izteikto ieteikumu, lai uzlabotu Saimnieciskā gada pārskatā sniegtās informācijas kvalitāti, Finanšu ministrijai ieviešot jaunās politikas iniciatīvu “Finanšu uzskaites procesu standartizācijas valsts un pašvaldību iestādēs nodrošināšana” un izstrādājot jauno normatīvo regulējumu, kas nomainīs Ministru kabineta 2009. gada 15. decembra noteikumus Nr. 1486 “Kārtība, kādā budžeta iestādes kārto grāmatvedības uzskaiti” (turpmāk – MK noteikumi Nr. 1486), izvērtēt nepieciešamību noteikt kritērijus ilgtermiņa finanšu ieguldījuma vērtības samazinājuma izvērtēšanai (Valsts kontroles 2016. gada 15. septembra revīzijas ziņojuma “Par Latvijas Republikas 2015. gada pārskatu par valsts budžeta izpildi un par pašvaldību budžetiem” 4.1.5. nodaļa);
11. Valsts kontroles revīzijas Nr. 2.4.1-38/2016 ietvaros izteikto ieteikumu, lai nodrošinātu, ka transferti tiek uzskaitīti atbilstoši uzkrāšanas principam, nodrošinot ieņēmumu un izdevumu atbilstošu norobežošanu pa pārskata periodiem, Finanšu ministrijai sadarbībā ar Valsts kasi, ieviešot jaunās politikas iniciatīvu “Finanšu uzskaites procesu standartizācijas valsts un pašvaldību iestādēs nodrošināšana”, pilnveidot normatīvos aktus, ņemot vērā SPSGS noteiktās prasības (Valsts kontroles 2017. gada 15. septembra revīzijas ziņojuma “Par Latvijas Republikas 2016. gada pārskata par valsts budžeta izpildi un par pašvaldību budžetiem pašvaldību gada pārskatu daļu” 2.6. nodaļa).
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekta 9.pantā dots uzdevums Ministru kabinetam izdot noteikumus, kuros noteikta grāmatvedības uzskaites kārtība:1. budžeta iestādēm, no valsts budžeta daļēji finansētām atvasinātām publiskām personām, budžeta nefinansētām iestādēm;
2. Valsts kasei – valsts budžeta finanšu uzskaitei;
3. Valsts ieņēmumu dienestam – Valsts ieņēmumu dienesta (turpmāk – VID) administrēto nodokļu, nodevu un citu tā administrēto maksājumu uzskaitei, kas attiecināmi uz valsts budžetu.

Likumprojekta pārejas noteikumos noteikts, ka minētos noteikumus Ministru kabinets izdod ne vēlāk kā līdz 2018. gada 1. jūlijam, lai tos varētu piemērot sākot ar 2019. gada 1. janvāri, bet Valsts kase (turpmāk – VK) un VID – sākot ar 2021. gada 1. janvāri (Ministru kabineta 2017.gada 26.septembra sēdes protokols Nr.48 43.§).Lai izpildītu visus iepriekš minētos uzdevumus, VK izstrādāja Ministru kabineta noteikumu “Grāmatvedības uzskaites kārtība budžeta iestādēs” projektu (turpmāk – noteikumu projekts), kas aizstās MK noteikumus Nr. 1486. Noteikumu projekts izstrādāts, ņemot vērā aktuālās SPSGS prasības, piemērojot tās Latvijas situācijai, un Valsts kontroles revīziju ietvaros izteiktos ieteikumus. Noteikumu projekta ieviešanas rezultātā Saimnieciskā gada pārskats sniegs patiesāku un pilnīgāku informāciju par valsts un pašvaldību budžeta iestāžu un valsts konsolidēto finanšu stāvokli un tā izmaiņām pārskata gada laikā, un nodrošinās salīdzināmāku informāciju ar citām Eiropas Savienības dalībvalstīm.**Vispārīgie jautājumi** Lai nodrošinātu padziļinātu izpratni par teorētiskiem uzkrāšanas principa aspektiem, kuri citos normatīvajos aktos budžeta un grāmatvedības jomā nav definēti, noteikumu projektā papildinātas normas par vispārējiem grāmatvedības uzskaites pamatprincipiem un noteikumu projektā lietoto terminu skaidrojumiem (ieņēmumi, izdevumi, aktīvi un saistības). Definīcijas nodrošinās teorētisku pamatojumu lēmumu pieņemšanai sarežģītos gadījumos, kad nav viennozīmīgi saprotams, piemēram, vai ir atzīstami aktīvi vai saistības. Noteikumu projektā iekļauti arī nosacījumi grāmatvedības uzskaites principu piemērošanai gadījumos, kad normatīvajos aktos nav noteiktas prasības jauna vai nestandarta darījuma uzskaitei (piemēram, attiecīgā grāmatvedības uzskaites informācija ir patiesa un pilnīga visos būtiskajos aspektos).**Grāmatvedības uzskaites kārtība**Ministru kabineta 2003. gada 21. oktobra noteikumi Nr. 585 “Noteikumi par grāmatvedības kārtošanu un organizāciju” (turpmāk – noteikumi Nr. 585) paredz, ka uzņēmuma vadītājs izstrādā, apstiprina un atbild par grāmatvedības politikas saturu. Ņemot vērā publiskā sektora specifiku, noteikumu projektā termins “grāmatvedības politika” aizstāts ar terminu “grāmatvedības uzskaites kārtība” un saskaņā ar labāko praksi netiek dublēta noteikumos Nr. 585 minētā norma, bet noteikts, ka nozares vai pašvaldības vienoto grāmatvedības uzskaites kārtību ievēro visas konsolidācijā iesaistītās iestādes.**Uzkrāšanas principa ieviešana VID administrēto valsts budžeta ieņēmumu uzskaitē**Valsts kontrole revīzijas Nr. 5.1-2-23-1/2010 ietvaros secināja, ka Saimnieciskā gada pārskata ieņēmumu daļā norādītā informācija ir nepilnīga, jo pārskatā nodokļu ieņēmumi netiek norādīti pēc uzkrāšanas principa, līdz ar to tas nav veidots atbilstoši SPSGS “Ieņēmumi no darījumiem bez apmaiņas (nodokļi un transferti)” prasībām un tajā nav norādīta informācija par valsts un pašvaldību nodokļu un nodevu aprēķinātajiem ieņēmumiem, nesaņemtajām summām, kas izveidojušās nodokļu maksātājiem likumos noteikto nodokļu atvieglojumu piemērošanas rezultātā.Iepriekš Likums par budžetu un finanšu vadību (turpmāk – Likums) neparedzēja valsts budžeta ieņēmumu grāmatvedības uzskaiti kārtot atbilstoši uzkrāšanas principam, bet saskaņā ar Likumprojektu paredzēts, ka sākot ar 2021. gada 1. janvāri VID veiks tā administrēto valsts budžeta ieņēmumu (nodokļu un uzņēmējdarbības riska valsts nodevas) uzskaiti saskaņā ar uzkrāšanas principu Ministru kabineta noteiktajā kārtībā (līdz tam šo ieņēmumu uzskaitē piemēro naudas plūsmas principu saskaņā ar VK valsts budžeta finanšu uzskaites datiem).Pirmo reizi Latvijā izstrādātas normas VID administrēto valsts budžeta ieņēmumu (nodokļu un uzņēmējdarbības riska valsts nodevas) uzskaitei saskaņā ar uzkrāšanas principu un tās iekļautas noteikumu projektā. Tas veicinās, ka finanšu pārskati sniegs pilnīgāku un skaidrāku informāciju par valsts finanšu stāvokli un tie atbildīs labākai starptautiskai praksei un SPSGS tiktāl, ciktāl tas būs atbilstoši Latvijas situācijai. Ar Ministru kabineta 2016. gada 5. janvāra protokollēmumu (Protokols Nr. 1, 35.§ 2. – 5. punkts) nolemts atbalstīt uzkrājuma principa ieviešanu VID administrēto valsts budžeta ieņēmumu uzskaitē. Atbilstoši šajā sēdē lemtajam, VID jāveic sagatavošanās darbi, kuru ietvaros jānodrošina informācijas sistēmas atbalsts minētās uzskaites veikšanai, t.i., jānodrošina maksājumu administrēšanas informācijas sistēmas (turpmāk – MAIS) grāmatvedības uzskaites funkcionalitātes izstrāde, un VID administrēto valsts budžeta ieņēmumu grāmatvedības uzskaites kārtības noteikšana atbilstoši uzkrāšanas principam. Noteikumu projekts ir pamats MAIS prasību detalizēšanai un izstrādei, savukārt MAIS jābūt izstrādātai līdz 2020. gada 31. decembrim, lai no 2021. gada 1. janvāra būtu iespējams:* 1. VID administrētos valsts budžeta ieņēmumus (nodokļus un uzņēmējdarbības riska valsts nodevu) grāmatvedības uzskaitē uzskaitīt atbilstoši uzkrāšanas principam;
	2. nodrošināt valsts budžeta ieņēmumu kontu skaita samazināšanu VID administrētajiem valsts budžeta ieņēmumiem (jeb vienotā konta ieviešanu);
	3. nodrošināt jaunas paaudzes informācijas sistēmas “Maksājumu administrēšanas informācijas sistēmas” izveidi.

Ņemot vērā plānotās izmaiņas un lai nodrošinātu, ka MAIS izstrādā plānotajos termiņos, t.i., līdz 2020. gada 31. decembrim, MAIS izstrāde ir jāuzsāk ne vēlāk kā 2018. gada 1. jūnijā. Tāpēc noteikumu projektā savlaicīgi noteikts regulējums VID administrēto valsts budžeta ieņēmumu grāmatvedības uzskaitei, lai būtu iespējams izstrādāt MAIS grāmatvedības uzskaites funkcionalitāti plānotajos termiņos. Ņemot vērā to, ka valsts uzskaitē tiek ņemts ne tikai nekustamais īpašums kā viens vesels, bet, t.sk., arī domājamās daļas no nekustamā īpašuma, ar noteikumu projekta 383. un 384. punktu tiek noregulēts, ka kadastrālā vērtība, ja tāda informācija būs pieejama publiskajā datu bāzē [www.kadastrs.lv](http://www.kadastrs.lv), pārskata gada beigās tiek noteikta tikai nekustamajam īpašumam kā vienam veselam. Domājamām daļām, ja vien tās nav precīzi norādītas datu bāzē, kadastrālo vērtību nenosaka.Noteikumu projekta 2.19. sadaļā “*Valsts ieņēmumu dienesta administrēto nodokļu, nodevu un citu maksājumu valsts budžetā uzskaite”* minētie nosacījumi attiecībā uz ieņēmumiem un izdevumiem, kas saistīti ar rīcību ar valstij piekritīgu mantu, Valsts ieņēmumu dienestā piemērojami tikai attiecībā uz to valstij piekritīgo mantu un tiem darījumiem, par kuriem Valsts ieņēmumu dienesta rīcībā saskaņā ar Ministru kabineta 2013.gada 26.novembra noteikumiem Nr.1354 “Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” atrodas izpildāms administratīvs akts par mantas atzīšanu par valstij piekritīgu mantu, proti, tikai uz tādu mantu, kas ir ņemta valsts uzskaitē.Savukārt, ieņēmumi un izdevumi, kas radušies rīcības ar valstij piekritīgu mantu rezultātā, tiek iekļauti un atzīti, piemērojot uzkrāšanas principu, tikai gadījumos, ja tie ir pamatoti ar attaisnojuma dokumentiem likuma “Par grāmatvedību” 7. panta un 7.1 panta sestās daļas izpratnē (piemēram, līgumi par mantas realizāciju, līgumi par mantas iznīcināšanu, glabāšanu, akti par naudas līdzekļu ņemšanu uzskaitē u.c.). **Valsts budžeta finanšu uzskaite**Saskaņā ar Likuma 29. panta pirmo daļu VK kārto valsts budžeta finanšu uzskaiti iekšējos normatīvajos aktos noteiktā kārtībā. Likumprojekts paredz, ka sākot ar 2021. gadu VK valsts budžeta finanšu uzskaiti kārtos atbilstoši noteikumu projektam. Attiecīgi noteikumu projektā savlaicīgi iekļautas speciālas normas valsts budžeta finanšu uzskaites darījumiem (piemēram, pieņemtie noguldījumi, emitētie vērtspapīri), lai noteiktā termiņā veiktu izmaiņas VK iekšējos normatīvajos aktos un informācijas sistēmā atbilstoši noteikumu projektam.**Ilgtermiņa ieguldījumu – nekustamo īpašumu uzskaites pilnveidošana**Valsts kontrole revīzijas Nr. 5.1-2-23/2010 ietvaros secināja, ka MK noteikumos Nr. 1486 noteiktā turējumā nodoto valsts un pašvaldību īpašumu uzskaite nesniedz pilnīgu un patiesu informāciju, vai šie aktīvi atbilst pamatlīdzekļu vai ieguldījumu īpašumu definīcijai – vai no tiem nākotnē gaidāma ekonomisko labumu vai pakalpojumu potenciāla plūsma uz vienību, vai tos izmanto preču ražošanai vai piegādei, pakalpojumu sniegšanai, iznomāšanai citiem vai administratīviem nolūkiem un paredz lietot ilgāk par vienu pārskata periodu, vai tos tur ar mērķi nopelnīt nomas maksu vai palielināt kapitāla vērtību atbilstoši SPSGS noteiktajam.Noteikumu projektā noteikti pamatlīdzekļu un ieguldījumu īpašumu klasificēšanas kritēriji, atbilstoši kuriem katra pārskata perioda beigās jāizvērtē, vai nekustamie īpašumi grāmatvedībā uzskaitīti atbilstoši to ekonomiskajai būtībai un, ja ir nepieciešams, sākotnējo vērtību, uzkrāto nolietojumu un vērtības samazinājumu pārklasificē:1. pamatlīdzekļu sastāvā, ja pārskata gadā tie izmantoti funkciju nodrošināšanai, arī tad, ja tie iznomāti citai budžeta iestādei vai kapitālsabiedrībai;
2. ieguldījuma īpašumu sastāvā, ja pārskata gadā tie nav izmantoti funkciju nodrošināšanai, bet iznomāti ārpus vispārējās valdības institucionālā sektora struktūrām, piemēram – privātpersonai, vai arī nav pieņemts lēmums par to izmantošanu.

Ja ieguldījuma īpašumu iznomā kopā ar pārējiem pamatlīdzekļiem, piemēram, ēku iznomā kopā ar mēbelēm, tad ieguldījuma īpašumu sastāvā klasificē arī pārējos pamatlīdzekļus. Ieguldījuma īpašumus uzskaita iegādes izmaksu vai izveidošanas vērtībā un aprēķina nolietojumu un vērtības samazinājumu.Ieguldījuma īpašumu vērtības samazinājumu aprēķina saskaņā ar diskontēto nākotnes naudas plūsmas metodi – no aktīva iznomāšanas un atsavināšanas gūstamo naudas plūsmu (ieņēmumu) un tā uzturēšanai neieciešamo naudas plūsmu (izdevumu) neto diskontētajā vērtībā, ja tā ir zemāka par aktīva uzskaites vērtību. Naudas plūsmu diskontēšanai VK interneta vietnē paredzēts publicēt diskonta likmes un speciālu rīku – kalkulatoru, kurā, lai veiktu diskontēšanu, būs nepieciešams ievadīt attiecīgā darījuma parametrus (prognozētās naudas plūsmas, termiņu u.tml.).Vienlaicīgi ar noteikumu projekta 41.2. apakšpunktā noteikto redakciju paredzēts, ka ilgtermiņa ieguldījumu sastāvā valsts budžeta iestādes, izņemot Valsts ieņēmumu dienests, atzīst arī tos valstij piekritīgos nekustamos īpašumus (konfiscēti, atzīti par bezmantinieka mantu u.c.), kuri ir pārņemti no Valsts ieņēmumu dienesta vai citām institūcijām saskaņā ar tiesību normām, kas regulē rīcību ar valstij piekritīgu mantu.Noteikumu projektā paredzēts, ka valsts vai pašvaldību finansēto kapitālo ieguldījumu izmaksas, tai skaitā ārvalstu finanšu palīdzības projektu ietvaros, iekļauj aktīva sākotnējā vērtībā tā budžeta iestāde, kuras uzskaitē ir attiecīgais aktīvs. Ja kapitālās izmaksas ir veikusi cita budžeta iestāde, pēc būvdarbu pabeigšanas nepabeigtās būvniecības kontā uzkrātās izmaksas nodod tai budžeta iestādei, kuras uzskaitē ir attiecīgais aktīvs. Paredzēts, ka budžeta iestādes gada pārskata skaidrojumā sniedz informāciju par kapitāliem ieguldījumiem turējumā nodotos valsts un pašvaldību īpašumos, kurus veikušas valsts un pašvaldību kapitālsabiedrības, ostu pārvaldes vai atvasinātas publiskas personas (tai skaitā par tādiem kapitālajiem ieguldījumiem, kuri finansēti no nomas maksas ieņēmumiem no budžeta iestādēm). **Speciālais militārais inventārs**Lai nodrošinātu, ka aktīvus grāmatvedībā uzskaita atbilstoši to ekonomiskajai būtībai, noteikumu projekts paredz, ka speciālo militāro inventāru, kas nav klasificēts, uzskaita atbilstošos pamatlīdzekļu vai krājumu kontos (piemēram, transportlīdzekļi, datortehnika, inventārs). Klasificēto speciālo militāro inventāru uzskaita krājumu sastāvā saskaņā ar vispārējiem krājumu uzskaites nosacījumiem.Lai nodrošinātu atbilstošas izmaiņas budžeta plānošanā un izpildē, ņemot vērā Eiropas kontu sistēmas prasības (2013. gada 21. maija Eiropas Parlamenta un Padomes regula (ES) Nr. 549/2013 par Eiropas nacionālo un reģionālo kontu sistēmu Eiropas Savienībā), paredzēti grozījumi Ministru kabineta 2005. gada 27. decembra noteikumos Nr. 1031 “Noteikumi par budžetu izdevumu klasifikāciju atbilstoši ekonomiskajām kategorijām” (turpmāk – MK noteikumi Nr. 1031).**Bioloģisko un pazemes aktīvu uzskaites pilnveidošana**Noteikumu projekts paredz nodalīt bioloģiskos aktīvus, kurus izmanto: 1. lauksaimnieciskā darbībā (lauksaimniecībā, zivsaimniecībā, mežsaimniecībā). Šos aktīvus uzskaita atsevišķā kontu grupā un katra pārskata gada beigās novērtē patiesajā vērtībā, bet mežaudzes – Meža valsts reģistra noteiktajā vērtībā. Ieviešot noteikumu projektu, budžeta iestādes izvērtē pamatlīdzekļu sastāvā uzskaitīto bioloģisko aktīvu lietošanas mērķi un uz šo kontu grupu pārgrāmato lauksaimnieciskā darbībā izmantojamo bioloģisko aktīvu atlikušo vērtību;
2. zinātniskās pētniecības, izglītības, transporta, izklaides vai atpūtas vai drošības un kontroles mērķiem. Šos aktīvus turpina uzskaitīt pamatlīdzekļu sastāvā iegādes izmaksu vērtībā un katra pārskata gada beigās nosaka vērtības samazinājumu, ja nepieciešams. Ieviešot noteikumu projektu, budžeta iestādes izvērtē krājumu sastāvā uzskaitīto darba un produktīvo dzīvnieku atlikumu un pārgrāmato pamatlīdzekļu sastāvā tos krājumus, kuru atlikušais izmantošanas laiks pārsniedz vienu gadu.

Pazemes aktīvus uzskaita iegādes izmaksu vai izveidošanas vērtībā vai atbilstoši Valsts ģeoloģiskās informācijas sistēmas datiem un to vērtību samazina atbilstoši izvēlētai metodei, aktīvus izstrādājot.**Par** **pamatlīdzekļu un krājumu klasifikācijas kritērijiem atbilstoši to ekonomiskai būtībai**VK veica pamatlīdzekļu un krājumu atzīšanas sākotnējās vērtības kritērija izvērtējumu un secināja, ka MK noteikumos Nr. 1031 noteiktais vienas aktīva vienības vērtības kritērijs, lai to klasificētu kā uzturēšanas izdevumus, un noteikumu projektā paredzētais pamatlīdzekļu atzīšanas sākotnējās vērtības kritērijs nodrošina vienotu principu ievērošanu budžeta plānošanā, izpildē un uzskaitē procesu caurskatāmībai un izsekojamībai. Gadījumā, ja tiks veiktas izmaiņas normatīvos aktos budžeta klasifikāciju jomā, VK izvērtēs izmaiņas un nepieciešamības gadījumā noteiks pienākumu gada pārskatā uzrādīt koriģētu salīdzinošo informāciju.**Par trešās personas vārdā iekasēto summu uzrādīšanu grāmatvedības uzskaitē**Valsts kontrole finanšu revīzijās par 2011., 2012. un 2013. gada pārskatiem secināja, ka pārbaudītajās iestādēs nav noteikta grāmatvedības uzskaites kārtība par trešo personu vārdā iekasēto summu uzskaiti un MK noteikumos Nr. 1486 nav noteikts, ka budžeta iestādes ieņēmumos neiekļauj trešās personas vārdā iekasētās summas, piemēram, no nomniekiem iekasēto maksu par patērēto siltumenerģiju, elektroenerģiju, ūdensapgādi, ēkas apdrošināšanu, apsardzes pakalpojumiem un nekustamā īpašuma nodokli, Saimnieciskā gada pārskatā tiek nepamatoti palielināti gan izdevumi par pakalpojumiem, gan ieņēmumi no maksas pakalpojumiem.Ņemot vērā Valsts kontroles revīzijas novērojumus un secinājumus, noteikumu projektā iekļauta norma, kas precīzi nosaka, ka saņemot aktīvus, izņemot transfertus, trešās personas vārdā saskaņā ar attiecīgu vienošanos, tos uzskaita kā saistības pret attiecīgo personu un neatzīst ieņēmumus. Pēc naudas plūsmas saņemtie līdzekļi trešo personu vārdā uzrādāmi kā citu budžetu ieņēmumi un veiktie norēķini ar trešo peronu – kā ieņēmumu samazinājums. Šāda kārtība tiek piemērota jau šobrīd.Piemēram, ja budžeta iestāde iekasē maksu par komunālajiem pakalpojumiem, tad uzskaita saņemtos naudas līdzekļus kā aktīvu (naudu) un uzreiz tādā pašā vērtībā (iekasēto naudas līdzekļu summā) atzīst saistības pret personu, kura sniegusi komunālos pakalpojumus nomniekam. Dienā, kad budžeta iestāde pārskaita trešai personai tās vārdā iekasētos naudas līdzekļus, budžeta iestāde samazina saistības pret attiecīgo personu (komunālo pakalpojumu sniedzēju).Maksājumus trešās personas vārdā budžeta iestāde var iekasēt vienīgi pamatojoties uz vienošanos starp budžeta iestādi, pakalpojuma saņēmēju un pakalpojuma sniedzēju, tāpēc budžeta iestādei ir jāizvērtē, vai iekasētais maksājums tiešām ir saņemts trešās personas vārdā.Budžeta iestādēm vienoti ievērojot šādu uzskaites kārtību, tiks nodrošināts, ka Saimnieciskā gada pārskatā nebūs nepamatoti palielināti izdevumi un ieņēmumi par trešās personas vārdā iekasētiem naudas līdzekļiem.**Ieņēmumu aplēse atbilstoši darījuma izpildes pakāpei pārskata datumā** Noteikumu projektā precizētas ieņēmumu atzīšanas prasības, ja pakalpojuma izpilde notiek vairāku pārskata periodu garumā. Pārskata periodā atzīstamo ieņēmumu apjoma aprēķināšanai pielieto vienu no trim noteikumu projektā noteiktajām metodēm: 1. novērtējot paveikto darbu apjomu;
2. aprēķinot pārskata periodā izpildīto darbu procentuālo īpatsvaru no kopējā sniedzamā pakalpojuma (līguma);
3. ieņēmumus atzīst tikai tādā apmērā, kādā ir atzīti izdevumi.

Minētā prasība nodrošinās ieņēmumu un izdevumu saskaņošanu pārskata periodā un korektu budžeta izpildes rezultāta uzrādīšanu gada pārskatā. **Transferta ieņēmumu un izdevumu uzskaite**Noteikumu projektā precizēta transferta ieņēmumu un izdevumus uzskaite. Savstarpēji saskaņojot transferta izlietojumu (ja transferts saņemts avansā) vai veiktos izdevumus (ja transferts nav saņemts avansā) pārskata gadā vai līdz nākamā pārskata gada 31. janvārim (līdz inventarizācijas noslēgumam), budžeta iestāde transferta ieņēmumus un transferta izdevumus atzīst pārskata gadā. Ja saskaņošana notikusi pēc nākamā gada 31. janvāra, tad transferta ieņēmumus un izdevumus atzīst nākamajā gadā, bet gada pārskatā zembilancē sniedz informāciju par neapstiprinātajiem transferta ieņēmumiem vai izdevumiem, kas attiecas uz pārskata gadu. Termiņš, kurā transferta ieņēmumus un izdevumus iespējams attiecināt uz pārskata gadu, pagarināts atbilstoši gada pārskata inventarizācijas periodam. Transferta ieņēmumu un izdevumu attiecināšana uz pārskata gadu pēc nākamā gada 31. janvāra nav pieļaujama, jo daļa budžeta iestāžu gada pārskatus sagatavo un nodod konsolidējošai iestādei jau februāra sākumā un turpmāka ieņēmumu un izdevumu attiecināšana uz pārskata gadu sarežģītu konsolidācijas procedūras un radītu nelietderīgu administratīvo slogu (atkārtota pārskatu labošana, informācijas pārbaude).Lai nodrošinātu pārskatāmu budžeta izpildes procesu, transferta devējiem tiesību aktos jānosaka atbilstošu informācijas apmaiņu ar transferta saņēmēju ne tikai par transferta izlietošanu, bet arī par transferta nosacījumu izpildes apstiprināšanu.Noteikumu projektā iekļautās normas saskaņotas ar 23.SPSGS “Ieņēmumi no darījumiem bez apmaiņas (nodokļi un transferti)” noteiktajām prasībām transferta ieņēmumus atzīt tajā pārskata periodā, kad izpildīti transferta saņemšanas nosacījumi. Saskaņā ar SPSGS valdes sniegto skaidrojumu šajā standartā ieņēmumu un izdevumu saskaņošana pa pārskata periodiem nav paredzēta. Nākotnē SPSGS valde paredz atkārtoti izvērtēt transfertu uzskaites pamatprincipus.**Zemju un būvju uzskaites vērtības aktualizēšana**Šobrīd daļa no budžeta iestāžu uzskaitīto zemju vērtības, izņemot iegādāto zemi, atbilst Valsts zemes dienesta noteiktajai kadastrālajai vērtībai 2010. gada 1. novembrī, jo MK noteikumi Nr. 1486 uzlika pienākumu budžeta iestādēm līdz 2010. gada 31. decembrim veikt zemes pārvērtēšanu pēc kadastrālās vērtības 2010. gada 1. novembrī. MK noteikumi Nr. 1486 nosaka, ka kadastrālo vērtību zemes un ēku vērtības noteikšanai var izmantot gadījumos, kad budžeta iestāde iekļauj bilancē līdz šim neuzskaitītu vai ziedojumu un dāvinājumu veidā saņemtu zemi vai ēku. Šī pieeja saglabāta arī noteikumu projektā, attiecinot to arī uz citām būvēm.Ņemot vērā, ka kadastrālās vērtības regulāri tiek pārrēķinātas un 2010. gada 1. novembra kadastrālo vērtību ietekmēja pirms krīzes tirgus cenas, ir nepieciešams aktualizēt šo objektu uzskaites vērtības.Noteikumu projekts paredz, ka budžeta iestādēm līdz 2021. gada 31. decembrim jāaktualizē grāmatvedības uzskaitē kadastrālā vērtībā uzskaitīto zemju un būvju vērtība atbilstoši Valsts zemes dienesta noteiktai kadastrālai vērtībai, kas iegūta veicot inventarizāciju 2020. gadā. Aktualizācijas datums noteikts, lai kadastrālās vērtības varētu iegūt vienlaicīgi ar veicamo inventarizāciju, salīdzinot valsts reģistru datus ar grāmatvedības datiem. Zemju un būvju, kas grāmatvedības uzskaitē sākotnēji nav atzītas atbilstoši to kadastrālai vērtībai, vērtības aktualizācija nav jāveic. Piemēram, ir uzskaitīts dzīvojamais fonds, bet nav iespējams izsekot, kā noteikta dzīvojamā fonda sākotnējā vērtība, jo trūkst dokumentācijas. Šādā gadījumā dzīvojamā fonda uzskaites vērtības aktualizācija atbilstoši Valsts zemes dienesta noteiktai kadastrālai vērtībai nav jāveic. Arī iegādātai zemei un būvēm uzskaites vērtības aktualizācija atbilstoši Valsts zemes dienesta noteiktai kadastrālai vērtībai nav jāveic. Tāpat vērtības aktualizācija nav jāveic tām būvēm, kuras sākotnēji uzskaitītas kadastrālā vērtībā, un kurās veikti kapitālie ieguldījumi, kā rezultātā uzskaites vērtībā kapitalizētas izmaksas.Pēc zemju un būvju vērtības aktualizācijas zemei nolietojumu neaprēķina, savukārt būvēm nolietojumu turpina aprēķināt atlikušajā lietderīgās lietošanas laikā. Ja būves uzskaites vērtība ir pilnībā atzīta izdevumos, aktualizējot uzskaites vērtību, nosaka atlikušo lietderīgās lietošanas laiku noteikumu projekta 2. pielikumā noteikto normu ietvaros.**Finanšu instrumenti un ilgtermiņa finanšu ieguldījumu vērtības samazinājums**Noteikumu projektā atbilstoši SPSGS ietvertas prasības finanšu instrumentu uzskaitei, papildinot to ar terminiem un to skaidrojumiem. Ņemot vērā, ka ne visi finanšu instrumenti ir paredzēti finanšu vadības mērķiem, minētās prasības attiecināmas tikai uz finanšu ieguldījumiem, aizņēmumiem, saņemtiem noguldījumiem un emitētiem vērtspapīriem, finanšu nomu un prasībām un saistībām, kuru apmaksa paredzēta vēlāk nekā 12 mēnešu laikā pēc bilances datuma, atvasinātajiem finanšu instrumentiem. Ieguldījumus radniecīgajās un asociētajās kapitālsabiedrībās uzskaita pēc pašu kapitāla metodes un uz tiem neattiecina finanšu instrumentu uzskaites prasības, izņemot vērtības samazinājuma pazīmes (piemēram, vērtības samazināšanās zem ieguldījuma izmaksu vērtības). Savukārt ieguldījuma atgūstamo vērtību aprēķina saskaņā ar metodēm, kas noteiktas pamatlīdzekļu un ieguldījuma īpašumu atgūstamās vērtības aprēķināšanai.Finanšu ieguldījumus, kur budžeta iestādes līdzdalība kapitālā nepārsniedz 20 procentus, uzskaita un vērtības samazinājumu nosaka atbilstoši finanšu instrumentu uzskaites prasībām.**Kontu plāna shēma**Noteikumu projekta 1. pielikumā prasību pret pircējiem un saistību pret piegādātājiem kontu grupās apvienoti vairāki konti, jo informāciju atbilstoši institucionālo sektoru klasifikācijai atklāj gada pārskata pielikumā.Kontu plāna shēmā iekļauti valsts budžeta finanšu uzskaites darījumiem un VID administrēto valsts budžeta ieņēmumu uzskaitei nepieciešamie konti.Lai nodrošinātu viennozīmīgu izpratni par pamatlīdzekļu klasifikāciju, kontu plāna shēmā konts “1232 Saimniecības pamatlīdzekļi” pievienots kontam “1239 Pārējie iepriekš neklasificētie pamatlīdzekļi”. Izvērtējot statistiskiem un citiem mērķiem nepieciešamo informāciju, secināts, ka šāds sadalījums nav nepieciešams, bet palielina kļūdu iespēju.Precizēts kontu grupas “1220 Tehnoloģiskās iekārtas un mašīnas” skaidrojums, ka uz to attiecina iekārtas, kuras paredzētas secīgu tehnoloģisku operāciju kopumu veikšanai”. Konkrētu aktīvu attiecināšanai uz šo kontu grupu budžeta iestāde izvērtē tās darbības procesu, kurā iesaistīts attiecīgais aktīvs. Piemēram, ledusskapi zinātniskajā laboratorijā vai Valsts kasē klasificē atšķirīgās kontu grupās, ņemot vērā to lietošanas mērķi un iesaisti darbības nodrošināšanā.Kontu plāna shēma papildināta ar jaunām kontu grupām ieguldījuma īpašumu (1500 kontu grupa) un bioloģisko aktīvu lauksaimnieciskajai darbībai (1600 kontu grupa) uzskaitei. Kontu plāna shēma papildināta arī ar jaunu pārējo ieņēmumu un izdevumu kontu grupu, kuru izmanto, uzskaitot ieņēmumus un izdevums, kas radušies kļūdu labošanas rezultātā, grāmatvedības uzskaites principu maiņas rezultātā, kā arī veicot citus darījumus, un kas attiecas uz iepriekšējiem pārskata gadiem.**Noteikumu projektā iekļautas arī šādas normas:**1. lai mazinātu administratīvo slogu, iestādes vadītājs var noteikt budžeta iestādes atbildīgo speciālistu (s), kurš drīkst pieņemt lēmumus par darījumu klasificēšanu, aktīvu un pasīvu novērtēšanu (piemēram, drīkst noteikt aktīvu lietderīgās lietošanas laiku, vērtības samazinājumu u.c.) un neveidot komisiju salīdzinoši vienkāršu un paredzamu lēmumu pieņemšanai.

MK noteikumi Nr. 1486 šādu iespēju neparedzēja un noteica, ka ir nepieciešams komisijas apstiprinājums par atsevišķiem iestādes saimnieciskiem darījumiem, piemēram, apstiprinot ieguldījuma vērtību, ja iekļauj bilancē maiņas ceļā saņemtu ilgtermiņa ieguldījumu u.c. gadījumos.Tomēr noteikumu projekts saglabā arī esošo kārtību un ļauj vadītājam lēmumu pieņemšanai izveidot komisiju, ja nepieciešams, pieaicinot attiecīgās jomas speciālistus, piemēram noslēgto līgumu analīzes veikšanai (nomas līgumu un publiskās un privātās partnerības līgumu klasifikācijai), notikumu pēc bilances datuma izvērtēšanai un uzkrājumu aplēšu veidošanai, kas pēc būtības ir sarežģīti jautājumi un to kvalitatīvai izvērtēšanai būtu nepieciešami vairāki speciālistu viedokļi, tai skaitā budžeta iestādes attiecīgās jomas speciālista viedoklis.1. katru funkcionāli atšķirīgu vai būtisku būves daļu analītiski var nodalīt no kopējā aktīva un nolietot atsevišķi īsākā laika posmā nekā aktīvam noteiktajā lietderīgās lietošanas laikā. Šo prasību piemēro tikai pēc šo noteikumu stāšanās spēkā no jauna iegādātām, izveidotām vai rekonstruētām būvēm.
2. nemateriāliem ieguldījumiem var noteikt neierobežotu lietderīgās lietošanas laiku;
3. ieguldījumus radniecīgo un asociēto kapitālsabiedrību kapitālā katra pārskata gada beigās novērtē saskaņā ar pašu kapitāla metodi. Pārējo ieguldījumu kapitālsabiedrību kapitālā novērtēšanai lieto izmaksu metodi.
4. noguldījumus, kuru termiņš ir ilgāks par gadu, uzskaita ilgtermiņa finanšu ieguldījumu sastāvā, noguldījumus, kuru termiņš ir īsāks par gadu, bet vairāk par 90 dienām, uzskaita īstermiņa finanšu ieguldījumu sastāvā, savukārt naudas līdzekļu sastāvā uzskaita noguldījumus, kuru sākotnējais termiņš nepārsniedz 90 dienas.
5. finanšu nomas uzskaite iznomātājam (finanšu nomas devējam);
6. ja maksājumu paredzēts veikt vēlāk nekā 12 mēnešu laikā, prasību vai saistību atlikumu nepieciešams diskontēt un pārskatā uzrādīt tā pašreizējā vērtībā. Piemērojamās diskonta likmes un pašreizējās vērtības aprēķina algoritmu noteiks Valsts kase un publicēs interneta vietnē;
7. publiskās un privātās partnerības ietvaros radušos aktīvu un saistību uzskaite;
8. finanšu aktīvu un finanšu saistību iedalījums finanšu instrumentu grupās atbilstoši to novērtēšanas metodei, katrā grupā uzskaitīto finanšu instrumentu novērtēšanas kārtība. Finanšu instrumenti lielākoties attiecas uz valsts budžeta finanšu uzskaites darījumiem, taču tie ietver arī aizdevumus, aizņēmumus, finanšu nomu un prasības un saistības, kuru sākotnējais norēķinu termiņš pārsniedz 12 mēnešus;
9. krājumus, kuri paredzēti pārdošanai, pārskata perioda beigās novērtē zemākajā vērtībā, salīdzinot iegādes vai izveidošanas izmaksu vērtību ar neto pārdošanas vērtību. Pārējo krājumu novērtēšanai izmanto aizstāšanas izmaksu vērtību vai patieso vērtību;
10. mainot grāmatvedības uzskaites pamatprincipus, kā arī labojot būtiskas iepriekšējo pārskata gadu kļūdas, izmaiņas aktīvos un pasīvos attiecina uz iepriekšējo gadu budžeta izpildes rezultātu nevis pārskata gada ieņēmumiem vai izdevumiem. Kļūdu būtiskuma līmeni paredzēts publicēt Valsts kases interneta vietnē un noteikt katru gadu, pamatojoties uz aktuāliem finanšu datiem;
11. budžeta iestādēm jānosaka būtiskums atsevišķu darījumu izvērtēšanai, kas visbiežāk nav izsakāms ar vērtību naudā (piemēram, tiesvedības iznākums vai veicamo funkciju apjoma samazinājums).
12. uzkrājumus tiesvedībām atzīst tā budžeta iestāde, kura izdevusi prettiesisku administratīvo aktu vai veikusi prettiesisku faktisko rīcību, kā rezultātā iesniegta prasība tiesā zaudējumu atlīdzināšanai. Pirms uzkrājumu atzīšanas budžeta iestāde izvērtē uzkrājumu atzīšanas vai iespējamo saistību uzrādīšanas nepieciešamību.
13. Ārvalstu finanšu palīdzības projektu ietvaros saņemto finansējumu atzīst ieņēmumos, izvērtējot to veidu – transferta ieņēmumus atzīst saskaņā ar transfertiem noteikto kārtību, no citu finansējumu atzīst saskaņā ar vispārējo bez atlīdzības darījumiem noteikto kārtību.

Noteikumu projektā noteiktais regulējums veicinās to, ka finanšu pārskati sniegs pilnīgāku un skaidrāku informāciju par valsts finanšu stāvokli un tie atbildīs labākai starptautiskai praksei un SPSGS tiktāl, ciktāl tas būs atbilstoši Latvijas situācijai, tai skaitā par VID administrēto valsts budžeta ieņēmumu uzskaiti. |
| 3. | Projekta izstrādē iesaistītās institūcijas | Noteikumu projekta sagatavošanas procesā priekšlikumus sniedza Ventspils pilsētas pašvaldība, Rīgas pilsētas pašvaldība, Izglītības un zinātnes ministrija, Aizsardzības ministrija, Ārlietu ministrija, Iekšlietu ministrija, Zemkopības ministrija, zvērināti revidenti.Ar Finanšu ministrijas 2016. gada 15. marta rīkojumu Nr. 128 un Finanšu ministrijas Uzkrājuma principa ieviešanas vadības komitejas 2016. gada 17. marta lēmumu (protokols Nr. 5, lēmums Nr. 1.1.) izveidota Uzkrājuma principa ieviešanas darba grupas apakšdarba grupa Nr. 1 (turpmāk – darba grupa), kurā iekļauti pārstāvji no Valsts kases, VID un Finanšu ministrijas. Darba grupā izvērtēts noteikumu projekts attiecībā par VID administrēto valsts budžeta ieņēmumu grāmatvedības uzskaiti saskaņā ar uzkrāšanas principu. |
| 4. | Cita informācija |  Īstenojot jauno politikas iniciatīvu “Finanšu uzskaites procesu standartizācija valsts un pašvaldību iestādēs nodrošināšana” atbilstoši izstrādātajiem Ministru kabineta noteikumiem par grāmatvedības uzskaiti un gada pārskata sagatavošanu Valsts kase nodrošinās bezmaksas mācības nozares un pašvaldību atbildīgajiem finanšu darbiniekiem. Mācības notiks grupās no 2018.gada marta līdz novembrim, aptverot vairāk nekā 300 dalībniekus, katram dalībniekam mācību ilgums paredzēts 10 darba dienas. Mācību programma aptvers noteikumu projektu par grāmatvedības uzskaiti un Ministru kabineta noteikumu projektu par gada pārskata sagatavošanu. Pēc mācību noslēguma Valsts kase materiālus publicēs interneta vietnē un tie būs pieejami visiem interesentiem.Atbilstoši Ministru kabineta noteikumu par grāmatvedības uzskaiti prasībām, jaunās politikas iniciatīvas “Finanšu uzskaites procesu standartizācija valsts un pašvaldību iestādēs nodrošināšana” ietvaros tiks izstrādāta Rokasgrāmata, kurā būs paplašināts noteikumu projektā minēto prasību izklāsts, skaidrotas specifiskas definīcijas, praktiski piemēri ar darījumu grāmatojumiem un attaisnojuma dokumentu paraugiem. Rokasgrāmata būs publicēta Valsts kases interneta vietnē un pieejama visiem interesentiem.Mācību un rokasgrāmatas izmaksas ietvertas jauno politikas iniciatīvu “Finanšu uzskaites procesu standartizācija valsts un pašvaldību iestādēs nodrošināšana” īstenošanas izmaksās.Atsevišķos gadījumos noteikumu projektā paredzēts aprēķināt prasību, saistību un citu posteņu pašreizējo vērtību. Valsts kases interneta vietnē paredzēts publicēt procentu (diskonta) likmes, kā arī pašreizējās vērtības aprēķināšanai piedāvās speciālu kalkulatoru.Uzkrājumu atzīšanai nepieciešams izvērtēt juridiska vai prakses radīta pienākuma esamību. Juridiska pienākuma pamatā ir līgums (ar tiešā vai netiešā veidā izteiktiem noteikumiem) un tiesību akti. Prakses radīta pienākuma apraksts sniegts noteikumu projektā.Ņemot vērā situāciju, ka dati dažādos valsts reģistros par būvēm, zemēm, mežaudzēm, pazemes aktīviem atšķiras un saskaņā ar normatīviem aktiem šīs atšķirības ir pieļaujamas, grāmatvedības uzskaitē ir apgrūtināta datu salīdzināšana un aktuālās informācijas uzturēšana. Valsts kontrole situācijas izvērtējumu ir sniegusi 2016. gada 15. septembra revīzijas ziņojuma “Par Latvijas Republikas 2015. gada pārskata par valsts budžeta izpildi un par pašvaldību budžetiem” 4.1.2. sadaļā un 2017. gada 15. septembra revīzijas ziņojuma “Par Latvijas Republikas 2016. gada pārskata par valsts budžeta izpildi un par pašvaldību budžetiem pašvaldību gada pārskatu daļu” 4.1.3.nodaļā.Likums “Par grāmatvedību” paredz, ka uzskaitē reģistrē visas saimnieciskās darbības, kas rada izmaiņas mantas stāvoklī. Ja saimnieciskie darījumi nav veikti (piemēram, reģistrā mainījusies zemes platība, bet darījumi ar zemi nav veikti), arī grāmatvedības uzskaitē izmaiņas nav jāveic, ja vien nav piemērojama aktīvu pārvērtēšana patiesā vērtībā (piemēram, mežaudžu pārvērtēšana).  |
|  |  |  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Budžeta iestādes, no valsts budžeta daļēji finansētas atvasinātas publiskas personas un budžeta nefinansētas iestādes.Valsts kasi (par valsts budžeta finanšu uzskaiti).Valsts ieņēmumu dienestu (par valsts nodokļu, nodevu un citu tā administrēto maksājumu, kas tiek ieskaitīti valsts budžetā, uzskaiti). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts tieši neietekmēs tautsaimniecību un budžeta iestāžu administratīvo vidi, jo noteikumu projektā minētajam subjektu lokam saskaņā ar spēkā esošā likuma “Par grāmatvedību” un Likuma par budžetu un finanšu vadību prasībām arī pašlaik ir noteikts pienākums veikt grāmatvedības uzskaiti un sagatavot gada pārskatu un attiecīgā gadījumā – konsolidēto gada pārskatu. Tiesiskais regulējums nodrošinās pilnīgāku un patiesāku informāciju par valsts budžeta un pašvaldību finansiālo stāvokli atbilstoši starptautiski atzītai labākai praksei.  |
| 3. | Administratīvo izmaksu monetārs novērtējums | Šīs anotācijas II sadaļas 1. punktā minēto budžeta iestāžu administratīvās izmaksas nesasniegs Ministru kabineta 2009.gada 15.decembra instrukcijas Nr.19 “Tiesību aktu projekta sākotnējās ietekmes izvērtēšanas kārtība” 25.punktā norādīto summu. |
| 4. | Cita informācija | Budžeta iestāžu gada pārskatus izmanto Latvijas Banka, starptautiskās organizācijas, reitingu aģentūras un investori, Latvijas Republikas iedzīvotāji. Pieņemot noteikumu projektu, ieinteresētās puses varēs saņemt informāciju par iestādes, nozares vai atbilstošā sektora (valsts vai pašvaldības) finanšu stāvokli atbilstoši vienotiem grāmatvedības uzskaites principiem. Budžeta iestādēm nepieciešams speciālistu vērtējums (iestādes atbildīgais darbinieks), lai aktīvus un saistības sadalītu grupās pēc to lietošanas mērķa aktīvu vērtības noteikšanai (piemēram, vērtības samazinājuma aprēķināšanai), noslēgto līgumu analīzes veikšanai (nomas līgumu un publiskās un privātās partnerības līgumu klasifikācijai) aktīvu un saistību pilnīgai uzskaitei. Noteikumu projekts paredz VID administrēto nodokļu, nodevu un citu maksājumu valsts budžetā ieņēmumu uzskaites prasības atbilstoši uzkrāšanas principam, kā arī Valsts kases valsts budžeta finanšu uzskaitei. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projektam nav finansiālās ietekmes uz valsts un pašvaldību budžetiem, tas nosaka izmaiņas administratīvās procedūrās un pienākumos grāmatvedības uzskaites pilnveidošanai |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Nepieciešami grozījumi šādos Ministru kabineta noteikumos:* Nr. 1031 (27.12.2005.) “Noteikumi par budžetu izdevumu klasifikāciju atbilstoši ekonomiskajām kategorijām”, precizējot speciālā militārā inventāra iegādei piemērojamos ekonomiskās klasifikācijas kodus (EKK). Grozījumiem jāstājas spēkā tā, lai, sagatavojot valsts budžeta projektu 2019.gadam, varētu piemērot jaunās normas;
* Nr. 1032 (27.12.2005.) “Noteikumi par budžetu ieņēmumu klasifikāciju”, paredzot klasifikācijas kodus, kuros norādīt ieņēmumus, kuri rodas atbilstoši uzkrāšanas principam. Grozījumiem jāstājas spēkā 2019.gada 1.janvārī;
* Nr. 1354 (26.11.2013.) “Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā”, izslēdzot normas par valstij piekritīgās mantas atlikumu uzrādīšanu VID saimnieciskajā gada pārskatā. Grozījumiem jāstājas spēkā ar 2021.gada 1.janvāri.
 |
| 2. | Atbildīgā institūcija | Finanšu ministrija, Valsts ieņēmumu dienests |
| 3. | Cita informācija | nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Ministru kabineta noteikumu projektu ir ievietota Valsts kases interneta vietnē, publicējot informāciju par tā izstrādes gaitu.Pēc Noteikumu projekta pieņemšanas valsts un pašvaldību budžeta iestāžu vadošajiem finanšu darbiniekiem Valsts kase nodrošinās divu nedēļu apmācības par aktuālajām grāmatvedības uzskaites un informācijas atklāšanas prasībām. |
| 2. | Sabiedrības līdzdalība projekta izstrādē | Noteikumu projekta izstrādes procesā notikušas konsultācijas ar ministrijām un pašvaldībām. |
| 3. | Sabiedrības līdzdalības rezultāti | Noteikumu projekta izstrādes gaitā izvērtēti un ņemti vērā ministriju un pašvaldību priekšlikumi un piemērotā prakse. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju oficiālajā izdevumā "Latvijas Vēstnesis" un bezmaksas normatīvo aktu datu bāzē www.likumi.lv. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Budžeta iestādes, no valsts budžeta daļēji finansētas atvasinātas publiskas personas un budžeta nefinansētas iestādes.Valsts kasi (par valsts budžeta finanšu uzskaiti).Valsts ieņēmumu dienestu (par valsts nodokļu, nodevu un citu tā administrēto maksājumu, kas tiek ieskaitīti valsts budžetā, uzskaiti). |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektā iekļautas jaunas prasības VID administrēto valsts budžeta ieņēmumu grāmatvedības uzskaites veikšanai, kas tiks īstenotas esošo finanšu un cilvēkresursu ietvaros. Savukārt VK jau Likuma 29.panta pirmajā daļā ir deleģēta funkcija veikt valsts budžeta finanšu uzskaiti, ko VK arī veic iekšējos normatīvajos aktos noteiktajā kārtībā, sekojoši noteikumu projekta prasības attiecībā uz valsts budžeta finanšu uzskaiti neradīs papildus administratīvo slogu VK veicamajām funkcijām.Projekta izpilde neietekmē pārvaldes institucionālo struktūru, kā arī nav paredzēta jaunu institūciju izveide, esošo institūciju likvidācija vai reorganizācija.Projekts tiks realizēts esošo cilvēkresursu ietvaros. |
| 3. | Cita informācija | Nav. |

Finanšu ministre D.Reizniece-Ozola